google/wiki40b huggingface dataset:
Dabigatraani

Käyttö

Suomessa dabigatraanieteksilaattia käytetään veritulppien ehkäisyyn polvi- tai lonkkaproteesileikkauksen jälkeen ja potilailla, joilla on muusta syystä, kuten sydänsairaudesta tai verenkiertohäiriöstä johtuva riski saada veritulppa.
Aukinaisia Pradaxakapseleita tai sisällä olevia rakeita ei saa syödä sellaisenaan, sillä tämä lisää verenvuotoriskiä. Kapselit niellään veden kanssa. Niitä ei tarvitse niellä ruokailun yhteydessä. Annostus riippuu lääkärin määräyksestä.
Kapselit ovat herkkiä kosteudelle.

Haittavaikutukset ja yliannostus

Normaalikäytössä dabigatraanieteksilaatin yleisimmät haittavaikutukset ovat pahoinvointi, vatsakipu, ripuli, ruoansulatushäiriöt ja verenvuodot eri puolin elimistöä. Anemia, verivirtsaisuus, tummat ulosteet, mustelmat ja nenäverenvuoto viittaavat veren hyytymisen liikaan heikkenemiseen ja näistä tulisi kertoa lääkärille.
Dabigatraanieteksilaatin yliannostus voi aiheuttaa hengenvaarallisia verenvuotoja. Vaikutuksen voi kumota antamalla suonensisäisesti idarusitsumabia (kauppanimi Praxabind). Se on monoklonaalinen vasta-aine, joka on sitoo veressä dabigatraania suhteessa 1:1 estäen siten sen sitoutumista trombiiniin 12–24 tunnin ajan. Dabigatraania voidaan myös poistaa kehosta dialyysillä, jossa noin 60% siitä poistuu kehosta 2–3 tunnin aikana.

Kemia

Dabigatraanissa on hyvin emäksinen (pKₐ ~12,4) bentsamidi. Tämä tekee siitä hyvin vesiliukoisen, jonka takia se ei imeydy hyvin suolistosta. Sitä käytetään siksi dabigatraanieteksilaatin muodossa, jossa on rasvaliukoisuutta lisäävä molekyyliketju – dabigatraanin imiinissä on kiinni amidisidoksella nimellisesti heksyylikarbamaatti (CAS-numero 2114-20-7).

Toimintamekanismi

Dabigatraani on veren trombiiniin spesifisesti sitoutuva, ja tekijän toimintaa kilpailevasti ja reversibeelisti estävä aine. Se vaikuttaa sekä vapaaseen että verihyytymissä olevaan trombiiniin. Veren hyytymisreaktiossa protrombiini muuntuu trombiiniksi. Estymättömänä trombiini muuntaa proteolyysillä vereen liukoisen fibrinogeenin ei-liukoiseksi fibriiniksi, joka tuottaa hyytymän. Lisäksi trombiini aktivoi hyytymiseen osallistuvia verihiutaleita.

Farmakokinetiikka

Dabigatraanieteksilaatin hyötyosuus kapseleista on noin 3–7%. Kapselien kuoret ovat usein hydroksipropyyliselluloosaa, joissa on sisällä kolmikerroksisia rakeita. Rakeiden sisällä on viinihappoa, joka on pinnoitettu. Pinnoite on vielä pinnoitettu eteksilaatin mesylaattisuolalla. Eteksilaatti vaatii imeytymiseen happaman mikroympäristön ohutsuolessa, jonka viinihappo saa aikaan kapselin lopulta auetessa suolistossa. Tämä takaa ennustettavan lääkevaikutuksen riippumatta ohutsuolen pH-arvosta. Jos kapseli avataan, voi eteksilaatin hyötyosuus kasvaa jopa 75%:iin asti.
Imeydyttyään eteksilaatti hydrolysoituu tehokkaasti veren ja maksan epäspesifisten esteraasien vaikutuksesta lääkevaikutteiseksi dabigatraaniksi. Veriplasman dabigatraanipitoisuudet ovat suurimmat 0,5–2 tunnin kuluttua lääkkeen syönnistä. Ruokailu ei vaikuta merkittävästi lääketehoon.
Dabigatraani hajoaa P450-riippumattomasti, mutta pääosa imeytyneestä annoksesta (noin 85%) erittyy sellaisenaan virtsaan P-glykoproteiinikuljetinproteiinien kautta.
John Gibson

NHL

Ennen NHL:n varaustilaisuutta 2011 Gibson sijoitettiin Amerikassa pelaavien maalivahtien parhaaksi, ja Anaheim Ducks varasi hänet samana vuonna numerolla 39. 
Gibson pelasi ensimmäisen NHL-ottelunsa 7. huhtikuuta 2014 Vancouver Canucksia vastaan. Ottelu päättyi Anaheimin 3-0 voittoon, ja Gibsonista tuli NHL-historian nuorin maalivahti, joka on pelannut nollapelin ensimmäisessä NHL-ottelussaan. Lopulta hän pelasi runkosarjassa yhteensä kolme ottelua. Gibson pelasi ensimmäisen NHL:n playoff-ottelunsa 10. toukokuuta 2014 Los Angeles Kingsia vastaan, jolloin Anaheim tasoitti ottelusarjan voitot 2–2:een ottamalla 0–2 vierasvoiton Kingsistä. Gibson pelasi siis myös ensimmäisessä playoff-ottelussaan nollapelin, minkä myötä hänestä tuli kaikkien aikojen nuorin maalivahti, joka on pelannut nollapelin ensimmäisessä NHL:n playoff-ottelussaan.

Maajoukkue

Huhtikuussa 2011 Gibson voitti Yhdysvaltain joukkueessa alle 18-vuotiaiden MM-kisoissa kultaa sekä parhaan maalivahdin palkinnon ja tammikuussa 2013 alle 20-vuotiaiden MM-kisoissa niin ikään kultaa sekä parhaan maalivahdin ja arvokkaimman pelaajan palkinnot.
Martti Koski

Martti Koski (s. 31. heinäkuuta 1940) on suomalainen näyttelijä. Kosken ainoa elokuvarooli on miespääosa Erkko Kivikosken vuonna 1963 ohjaamassa elokuvassa Kesällä kello 5.
Grazer AK

Grazer Athletik-Klub on jalkapalloseura Grazin kaupungista. Seura pelaa Itävallan neljänneksi korkeimmalla sarjatasolla kaudella 2017. Grazer on voittanut kertaalleen Itävallan Bundesliigan mestaruuden. Tämä tapahtui vuonna 2004.
Dom Pérignon (viini)

Dom Perignon on Moët & Chandonin valmistama samppanjamerkki. Se on nimetty benediktiiniläismunkki Dom Pérignonin mukaan.
Vilho Roininen

Opinnot

Hän kirjoitti ylioppilaaksi Nurmeksen yhteiskoulusta vuonna 1914 ja liittyi Karjalaiseen osakuntaan. Opintojaan hän jatkoi Helsingin yliopiston filosofisen tiedekunnan fyysis-matemaattisella osastolla vuosina 1914–1915. Sotilaspedagogisen kurssin hän suoritti vuonna 1925 ja Taistelukoulun komppanianpäällikkökurssin vuonna 1928.

Jääkäriaika

Hän liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 22. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamakomennuksensa jälkeen Libaussa vuonna 1917 hänet siirrettiin pataljoonan ratsuosastoon.

Sisällissodan jälkeinen aika

Hän palveli sisällissodan jälkeen joukkueenjohtajana edelleen samaisessa 2 Jääkärirykmentissä, jonka nimi muutettiin myöhemmin Porin jalkaväkirykmentti n:o 2:ksi. Hänet siirrettiin 15. maaliskuuta 1919 Keski-Suomen rykmenttiin, jossa toimi nuorempana upseerina, komppanianpäällikkönä ja majoitusmestarina. Keski-Suomen rykmentistä hänet siirrettiin 5. maaliskuuta 1921 Kajaanin rajavartiostoon, jossa hänet sijoitettiin 1. komppanian päälliköksi ja 1. tammikuuta 1927 nuoremmaksi esiupseeriksi rajavartioston esikuntaan. Lapin rajavartiostoon hänet siirrettiin 1. kesäkuuta 1931 ja sijoitettiin esikuntaupseeriksi ja komentajan apulaiseksi.

Talvi- ja jatkosota

Talvisotaan hän osallistui Erillis-Pataljoona 17:n komentajana ja myöhemmin perustetun Osasto Roinisen komentajana. Talvisodassa hän osallistui taisteluihin Alakurtissa, Joutsijärvellä ja Märkäjärvellä sekä Salla–Savukoski-akselin puolustustaisteluihin. Välirauhan aikana hän toimi aluksi samassa tehtävässä, mutta siirrettiin myöhemmin Jalkaväkirykmentti 33:n komentajaksi ja edelleen Rajavartiosto 5:n komentajaksi. 
Jatkosodan syttyessä hänet komennettiin Sissipataljoona 2:n komentajaksi, jonka mukana osallistui taisteluihin Alalammella, Hämekoskella, Rytyssä, Tohmajoella, Maaselässä ja Krivissä. Vuonna 1942 hänet siirrettiin Perä-pohjolan sotilasläänin komentajaksi, josta hänet siirrettiin jo seuraavana vuonna Jalkaväenkoulutuskeskus 25:n päälliköksi, missä tehtävässä hän oli aina sodan päättymiseen saakka.

Sotien jälkeinen aika

Sotien jälkeen hän toimi päällikön apulaisena Jalkaväenkoulutuskeskus 1:ssä, josta hänet siirrettiin Rajavartiostojen päällikön apulaiseksi, kunnes hän erosi vakinaisesta palveluksesta vuonna 1944. Hän siirtyi maanviljelijäksi Kuopion maalaiskunnan Haminalahteen.
Bulmer Hobson

Bulmer Hobson (1883–1969) oli irlantilainen vallankumouksellinen nationalisti, eräs Irlannin tasavaltalaisveljeskunnan (IRB) johtajista vuoden 1916 pääsiäiskapinaa edeltäneinä vuosina. Maltillista suuntausta lähentynyt Hobson syrjäytettiin IRB:n johdosta ja hän vastusti kapinaan ryhtymistä.
Hobson oli lähtöisin kveekariperheestä Holywoodista Downin kreivikunnasta, mutta syntyi Belfastissa. Hän työskenteli kirjanpainajana ja liittyi nuorena kansallismielisiin Gaelic League ja Gaelic Athletic Association -järjestöihin. Hobsonilla oli keskeinen rooli nationalistisen tasavaltalaisuuden uudessa tulemisessa protestanttisessa Ulsterissa 1900-luvun alussa. Hän perusti vuonna 1903 Fianna Éireannin, muinaisen tarusankari Fiannan mukaan nimetyn kansallismielisen partiolaisjärjestön. Se ei aluksi saavuttanut menestystä, mutta Hobsonin käynnistettyä sen toiminnan uudestaan vuonna 1909 yhdessä Constance Markieviczin kanssa siitä tuli merkittävä osa tasavaltalaisliikettä. Vuonna 1904 Hobson liittyi maanalaisen IRB:n valajäseneksi Denis McCulloughin aloitteesta. Myöhemmin heillä molemmilla oli tärkeä rooli Thomas J. Clarken johtamassa IRB:n uudelleenjärjestelyssä. Hobson osallistui myös Irlannin vapaaehtoisjoukkojen (Irish Volunteers) perustamiseen, mutta hän menetti muiden vallankumouksellisten tuen annettuaan maltillisen poliitikon John Redmondin kannattajien ottaa vapaaehtoisjärjestön johdon haltuunsa.
Hobson syrjäytettiin kokonaan pääsiäiskapinan suunnittelusta. Pääsiäistorstaina 1916 hän varoitti Irlannin vapaaehtoisjoukkojen komentajaa Eoin MacNeillia arvellessaan kapinan olevan suunnitteilla. Jotta Hobson ei pilaisi kapinasuunnitelmaa, IRB:n sotilasneuvosto vangitsi hänet välittömästi ja vapautti vasta pääsiäismaanantaina, kapinan jo alettua. Hän ei liittynyt tukemaan kapinaa. Myöhemmin Hobson toimi Irlannin vapaavaltion postimerkkiviraston johtajana.
Surinahelttasieppo

Levinneisyys

Surinahelttasieppoa tavataan Kongon demokraattisessa tasavallassa, Keniassa, Etelä-Sudanissa, Sudanissa, Tansaniassa ja Ugandassa. Lajin on kuvattu olevan yleinen ja sen kannankehitys on vakaa. Se on luokiteltu elinvoimaiseksi.
Kimmo Kouri

Kimmo Kouri (s. 1962 Kemijärvi) on suomalainen iskelmälaulaja. Hän osallistui vuonna 2005 Suomen euroviisukarsintoihin kappaleella ”My life, my love”. Hän julkaisi debyyttialbuminsa Isäni maa samana vuonna.
Kouri asuu nykyisin Äänekoskella.
Yhden miehen sota

Arvioita

Video-oppaassa vuodelta 1994 Bello Romano kutsuu elokuvaa tunnelmaltaan apaattiseksi mutta hyväksi joskin vanhentuneeksi ajankuvaksi. Hän antaa Yhden miehen sodalle kolme tähteä viidestä, mikä vastaa sanallista arviota ”hyvä”.
Perälampi (Keuruu)

Maantietoa

Lammen pinta-ala on 2,4 hehtaaria ja se on 250 metriä pitkä ja 100 metriä leveä. Lammella ei ole kartan mukaan saaria. Sen rantaviivan pituus on 950 metriä.

Vesistösuhteet

Lampi sijaitsee Kokemäenjoen vesistössä (vesistöaluetunnus 35) Keuruun reitin valuma-alueen (35.6) Kupanjoen valuma-alueella (35.66), jonka Kivijärven alueeseen (35.661) se kuuluu.
Virginia Zeani

Virginia Zeani (s. 21. lokakuuta 1925) on romanialainen oopperalaulaja, äänialaltaan sopraano. Hän debytoi Bolognassa toukokuussa 1948 tulkitsemalla Violettan roolin Giuseppe Verdin oopperassa La traviata. Hän oli tuolloin viime hetkellä valittu tuuraaja vailla kokemuksia orkesterin kanssa esiintymisestä sekä harjoittelua. Lopulta Zeani esiintyi uransa aikana laulajana yhteensä 648 kertaa. Ura lavalla kesti 34 vuoden ajan; ohjelmisto kattoi kaikkiaan 69 oopperaa ja laajan roolien kirjon. Näihin rooleihin lukeutuivat muiden muassa Lucia di Lammermoor, Gilda, Elvira, Senta, Aida ja Magda Sorel. Vuonna 1957 Zeani loi Blanche de la Forcen roolin Francis Poulencin oopperassa Karmeliittain tarinoita.
Zeani esiintyi Metropolitan-oopperassa, La Scalassa, Pariisin oopperassa, Covent Gardenissa ja Rooman oopperassa. Hän teki yhteistyötä muiden muassa Beniamino Giglin, Franco Corellin, Alfredo Krausin, Luciano Pavarottin, Plácido Domingon, Shirley Verrettin ja Grace Bumbryn kanssa. Zeani vetäytyi lavalta vuonna 1982 ja jatkoi uraansa musiikin parissa työskentelemällä opettajan ominaisuudessa. Hän piti 22 vuoden ajan Indianan yliopistossa miehensä, basso Nicola Rossi Lemenin kanssa studiota, jolla harjoittelivat muiden muassa Sylvia McNair, Angela Brown, Elizabeth Futral, Elina Garanča, Vivica Genaux ja Ailyn Perez.
Antero Vuorio

Toivo Antero Vuorio (22. marraskuuta 1920 Luhanka – 6. syyskuuta 2013 Espoo) oli suomalainen henkilöstöpäällikkö ja kirjailija.
Vuorio pääsi ylioppilaaksi Jyväskylän lyseosta 1941. Vuorio osallistui jatkosotaan Erillisosasto Petsamon riveissä ja myös Lapin sotaan. Hän kotiutui sodasta luutnanttina. Vuorio toimi sodan jälkeen kymmenen vuoden ajan Sotainvalidien Veljesliiton Keski-Suomen piirin toiminnanjohtajana. Tämän jälkeen hän työskenteli pitkään Berner Oy:n palveluksessa, viimeksi yhtiön henkilöstöpäällkkönä.
Vuorio toimi Espoon kirjailijoiden puheenjohtajana vuosina 1978–1982.
Vuorio kirjoitti lähinnä sotaromaaneja omien sotakokemuksiensa pohjalta. Poikkeuksena tästä vuonna 1969 ilmestyneen romaanin Viimeinen pikataival tapahtumat sijoittuivat vuoden 1958 Jyväskylän suurajoihin. Autourheilua harrastanut Vuorio oli 1954–1958 Pauli Toivosen kartanlukijana ja he osallistuivat muun muassa vuoden 1958 Jyväskylän Suurajoihin, joista romaani kertoo.
British Aerospace

Taustaa

British Aerospace (BAe) syntyi vuonna 1977, kun Britannia kansallisti ja yhdisti British Aircraft Corporation, Hawker Siddeley Aviation ja Scottish Aviation -yhtiöt. Margaret Thatcherin hallituskautena, vuonna 1985, kunnostettu yhtiö yksityistettiin. 1990-luvun loppuun asti BAe osti pienempiä kilpailijoitaan EU:sta ja Yhdysvalloista. Vuonna 1997 yhtiö kaavaili yhdistymistä McDonnell Douglasin kanssa, jonka Boeing otti haltuunsa.
Yhdistymistä Daimler-Benz Aerospacen kanssa ennakoitiin vuonna 1998.
Vuonna 1999 BAe yhdistyi Marconi Electronic Systems -yhtiön kanssa, josta syntyi BAE Systems.
Hiromitsu Isogai

Jalkapallomaajoukkue

Hän edusti Japanin maajoukkuetta vuosina 1995.
HARMONIE

HARMONIE on tietokoneeseen ohjelmoitu säämalli, joka tuottaa säämalliennustetta. Sen tarkkuus on vaakauunnassa 2,5 km. HARMONIE on kytketty epätarkempaan säämalliin, joka tuottaa en tarvitsemat pohjatiedot. Ilmatieteen laitos käyttää HARMONIE-mallia.
Final Destination – viimeinen määränpää

Juoni

Ennen luokkaretkelle Pariisiin lähtöä Alex Browning (Devon Sawa) näkee näyn, jossa heidän lentokoneensa räjähtää heti nousun jälkeen. Niinpä hän ja muutama ystävänsä jättäytyvät pois lennolta. Näky toteutuukin, mutta joukkoa alkaa ajaa takaa itse Kuolema, joka haluaa heidät hengiltä. Yksi kerrallaan he kuolevat erilaisissa onnettomuuksissa.

Kuolemat

Kuoleman alkuperäinen suunnitelma oli surmata kaikki 40 oppilasta ja neljä opettajaa heti lennolla, mutta Alexin nähtyä näyn kuusi oppilasta ja yksi opettaja jäävät lentokentälle. Alexin näyn mukaisesti lentokone räjähtää, eikä eloonjääneitä ole. 
Kuoleman alkuperäisessä suunnitelmassa kuolemisjärjestys olisi ollut: Tod, Terry, neiti Lewton, Carter, Billy, Clear, Alex. Alex saa vihiä suunnitelmasta Todin kuoleman jälkeen ruumishuoneella ja saa selville järjestyksen Terryn kuoleman jälkeen. 
Tod: Kuolee kuristuttuaan pyykkinaruun omassa kylpyhuoneessaan. Alex saa vihjeen Todin kuolemasta, kun hän suutuksissaan heittää sanomalehden tuulettimeen. Tuuletin silppuaa palan, joka päätyy Alexin polvelle. Lappu repeytyy sanasta ”Today” muotoon ”Tod”. 
Terry: Jää bussin alle. Alex näkee kahvilan ikkunasta linja-auton heijastuksen, mutta ympärillä ei kulje yhtäkään linja-autoa. 
Neiti Lewton: Hän kaataa teetä kuppiin ja näkee siinä pääkallon. Pelästyessään hän heittää veden lattialle. Hän ottaa jääkaapista jääpaloja ja vodkaa. Liian suuren lämmönvaihtelun vuoksi mukiin tulee pieni halkeama, jota Lewton ei huomaa. Hän menee olohuoneeseen ja vuotavasta mukista tippuu vodkaa tietokoneen päälle. Huomatessaan sen savuavan hän lähestyy tietokonetta jolloin se räjähtää ja näytön pala iskeytyy Lewtonin kurkkuun. Lewton juoksee hädissään keittiöön ja liukastuu veteen, jonka oli heittänyt lattialle. Lewton kurkottaa pöydällä olevaa pyyhettä ja sen mukana pyyhkeen alla ollut veitsisarja putoaa Lewtonin päälle, yhden iskeytyessä lähelle hänen sydäntä. Alex on ennakoinut Lewtonin kuolevan seuraavaksi ja saapuu hänen asunnolleen. Alex saapuu keittiöön ja huomaa Lewtonin. Alex koettaa kurottautua pyyhkeeseen tyrehdyttääkseen verenvuodon, mutta tippuneesta vodkasta aiheutunut tulipalo saa aikaan pienen räjähdyksen, joka kaataa tuolin Lewtonin päälle painaen veitsen syvemmälle. Samaan aikaan kaasuputkeen tulee vuoto ja Alex ehtii täpärästi ulos ennen talon räjähtämistä. 
Billy: Pää irtoaa junan alta lentävästä raudan kappaleesta.
Carter: Jättimäinen mainostaulu osuu häneen.
Lopulta Alex ja Clear jäävät ainoiksi, jotka säästyvät Kuolemalta. Kuitenkin Alex oli lähellä kuolla ennen Carterin kuolemaa. Hän pelasti Clearin palavasta autosta, joka oli lähellä räjähtää, pidellen kiinni hajonneesta sähköjohdosta, joka olisi räjäyttänyt auton. Alex sai kuitenkin itse suuren sähköiskun, mutta säilyi silti hengissä.
Khefrenin pyramidi

Mitat

Khefrenin pyramidi on alkuperäiseltä korkeudeltaan 143,5 metriä korkea ja nykyiseltä korkeudeltaan 136,5 metriä. Sen pohja on 215 metriä leveä. Pyramidin tilavuus on 2 211 096 kuutiometriä. Pyramidin kaltevuus on 53°10'. Khefrenin pyramidi on hiukan sen vieressä olevaa Kheopsin pyramidia matalampi, mutta koska se rakennettiin 10 metriä korkeammalla olevalle kalliolle, sen huippu nousee korkeammalle. Khefrenin pyramidi on myös hiukan Kheopsin pyramidia jyrkempi.

Rakentaminen

Khefrenin pyramidi rakennettiin hiukan viettävälle kalliolle, joten sen alustan kaakkoiskulmaa jouduttiin nostamaan ja luoteiskulmaa madaltamaan. Suurin osa pyramidista on päällystetty Turan kalkkikivellä. Päällysteestä on jäljellä ylin neljännes, sillä kivirosvot ovat vieneet alemmat kivet.

Käytävät ja kammio

Khefrenin pyramidin sisälle johtaa kaksi alaspäin viettävää käytävää. Ylemmän sisäänkäynti on pohjoissivulla 11,5 metriä pohjatason yläpuolella, ja alemman sisäänkäynti on pohjatasolla. Käytävät kohtaavat pyramidin sisällä, ja käytävä jatkuu vaakatasossa lähes pyramidin keskellä olevaan hautakammioon, joka on kooltaan 14 × 5 metriä ja korkeudeltaan 6,8 metriä. Hautakammiossa on sarkofagi, joka on tehty mustasta graniitista. Löydettäessä sen kansi oli kahtena kappaleena. Giovanni Battista Belzoni löysi kammion vuonna 1818, mutta havaitsi että se oli ryöstetty. Sarkofagista löytyi härän luita.

Ympäristö

Khefrenin pyramidin itäpuolella on faaraon kuolintemppelin rauniot. Temppeli oli suurempi kuin aiemmin rakennettujen pyramidien kuolintemppelit. Temppelissä oli suuria faaraon patsaita, jotka siirrettiin pois ehkä 18. dynastian tai Ramses II:n aikana. Kuolintemppelistä lähtee itään päin noin 500 metrin pituinen käytävä, jonka päässä ovat laaksotemppeli ja sfinksitemppeli. Laaksotemppeli on melko hyvin säilynyt. Sfinksitemppelin edessä ja käytävän vieressä on Gizan sfinksi, joka katsoo poispäin pyramidista. Pyramidin eteläsivulla on pieni, jo lähes kokonaan kadonnut sivupyramidi nimeltä GII-a.
Heikki Sairanen

Heikki Sairanen on suomalainen poliitikko. Hän toimi Vihreiden nuorten ja opiskelijoiden liiton puheenjohtajana vuonna 2010 yhdessä Paloma Hannosen kanssa.
Sairanen on vihreiden puoluehallituksen jäsen (2013–) ja on ollut puoluevaltuuskunnan jäsen 2009–2013. Hän on ollut myös tietoyhteiskunta-, tekijänoikeus-, talous- ja periaateohjelmatyöryhmien jäsen.
Ennen valintaansa Vihreiden nuorten ja opiskelijoiden liiton puheenjohtajaksi, hän toimi järjestön hallituksen jäsenenä (2009), opiskelijavaltuuskunnan jäsenenä (2007) ja joukkoliikenne- (2008), talouspoliittisen ja tietoyhteiskuntatyöryhmien (2009) puheenjohtajana.
Sairanen on opiskellut Tampereen teknillisessä yliopistossa matematiikkaa. Hän työskentelee projektitutkijana Tampereen yliopistossa.
Upi Sorvali

Urpo Tapani ”Upi” Sorvali (31. heinäkuuta 1952 Helsinki – 24. maaliskuuta 1989 Helsinki) oli suomalainen muusikko, rumpali, säveltäjä, sovittaja, tuottaja ja arvostettu musiikinopettaja. Hän toimi Oulunkylän Pop/Jazz opistossa sekä konservatoriossa opettajana 1970-luvulta kuolemaansa asti. Sorvalin oppilaita ovat mm. Jari "Kepa" Kettunen, Janne Haavisto, Sami Kuoppamäki, Rami Eskelinen ja Leevi Leppänen. Hän itse oli opiskellut musiikkia nuoresta pojasta lähtien kuolemaansa saakka. Sorvali keräili erilaisia lyömäsoittimia, joita kertyi vuosien saatossa satoja. 
Studiomuusikkona hän soitti lukuisilla levytyksillä ja useissa kokoonpanoissa. Näistä kuuluisimpia lienee Anssi Tikanmäen orkesteri ja Tuomari Nurmion Punainen planeetta -levyn yhtye. Taiteilijanimellä Urpo hän kiersi ahkerasti Suomea 1970-luvulla. "Teryleeniä"-hitti soi ahkerasti radiossa. Urpon levyillä rummut soitti Urpon salaperäinen serkku Upi, ja keikoilla rumpuja paukutti Leevi Leppänen. Oulunkylän opiskelijoista ja ystävistä kasattu Big Bad Family saavutti positiivista huomiota jazz-piireissä 1980-luvulla. Tämä kokoonpano jäi Sorvalin viimeiseksi hänen sairastuttuaan syöpään. Hän kuitenkin jatkoi työskentelyään loppuun asti, ja Big Bad Family julkaisi LP-levyn vain kuukausia ennen hänen kuolemaansa.
Sorvali osallistui säveltäjänä Suomen euroviisukarsintaan vuonna 1982 kappaleella "Omenakuu", jonka esitti Opus 5 -yhtye. Kappale sijoittui karsinnassa neljänneksi. Tuon vuoden edustajaksi Harrogatessa Britanniassa pidettyyn Eurovision laulukilpailuun valittiin Kojon kappale "Nuku pommiin", joka ei saanut yhtäkään pistettä.
Suomalainen muusikko Henri Sorvali (tunnettu erityisesti metalliyhtyeistä Finntroll ja Moonsorrow) on Upi Sorvalin poika. Progressiivinen Open Eye Band -yhtye julkaisi elokuussa 2008 "Screaming Baby"-debyyttialbuminsa, jossa Sorvalin elämäntyötä kunnioitetaan versiolla Sorvalin "Aku-Aku"-biisistä. Kosketinsoittimissa vierailee Henri Sorvali.
Sirvart Karamanuk

Sirvart Kalpakian Karamanuk (armeniaksi Սիրվարդ Գալբագեան Գարամանուկ; 1. joulukuuta 1912 Üsküdar, Istanbul — 19. lokakuuta 2008 Istanbul) oli armenialainen säveltäjä. Vaikka hän opiskeli Istanbulissa mm. pianonsoittoa, säveltäjänä hän oli suurilta osin itseoppinut.
Karamanukin varhaisimmat sävellykset olivat pianokappaleita. Lisäksi hän on kirjoittanut mm. kymmeniä lauluja, yhden lastenoperetin, sinfonisen runoelman sekä kuoromusiikkia.
Siperiankuusi

Ulkonäkö ja koko

Siperiankuusi kasvaa matalammaksi kuin euroopankuusi, enintään 20 metriä. Selvä ero puun habituksessa euroopankuuseen verrattuna on latvuksen kapeus. Myös siperiankuusen kävyt ovat pienemmät kuin euroopankuusella  ja sen nuoret haarat ovat nystykarvaiset.
Linjatetrat

Lajit ja anatomia

Linjatetrojen heimoon kuuluu 3 sukua ja 8 lajia. Aikaisemmin heimo jaettiin kahteen alaheimoon sitaroihin (Citharininae) ja herttatetroihin (Distichodontinae), joista herttatetrat on sittemmin erotettu omaksi heimokseen Distichodontidae. Suurimmat heimon lajit jättisitara (Citharinus distichodoides) ja kiekkositara (C. latus) voivat saavuttaa 84 cm pituuden, muuta lajit jäävät pienemmiksi. Tyypillisiä linjatetralajien piirteitä ovat hyvin korkea ja litteä ruumis, pieni pää, suhteellisen pitkät selkä- ja peräevät, lähellä pyrstöä sijaitseva rasvaevä ja haarautunut pyrstöevä.

Levinneisyys ja elintavat

Linjatetroja tavataan makeista vesistä Afrikan länsi- ja keskiosista sekä lisäksi Niilistä, Kongojoesta ja Albert- ja Tanganjikajärvistä. Linjatetrojen ravintoa on kuollut eloperäinen aines. Suurimmat heimon lajeista ovat merkittäviä ruokakaloja.
Ulrich Matthes

Ulrich Matthes (s. 9. toukokuuta 1959) on saksalainen näyttelijä. Hän on esiintynyt muun muassa Joseph Goebbelsin roolissa elokuvassa Perikato (2004). Natsiteema jatkui Der neunte Tagissa, jossa näyttelijällä oli rooli samana vuonna.
Matthes voitti vuonna 1999 Baijerilaisen elokuvapalkinnon.
Ambigrammi

Ambigrammit ovat grafiikan muoto, jossa pyritään muotoilemaan sanasta sellainen, että se on luettavissa myös 180 astetta käännettynä. Ambigrammi voi olla myös kuva tai logo. Sana ambigrammi tulee sanoista ambi ’kumpikin’ ja gram ’sana’.
Ambigrammit ovat keskeisessä roolissa Dan Brownin romaanissa Enkelit ja demonit vuodelta 2000. Kirjan ambigrammit on suunnitellut yhdysvaltalainen taiteilija John Langdon, jonka mukaan kirjan päähenkilö Robert Langdon on nimetty.
Myös esimerkiksi kirjailija Clive Barkerin Abarat-sarjan logo on ambigrammi.